SL Uradni list Evropske unije C 282/4

RAZPIS ZA ZBIRANJE PREDLOGOV – EACEA-33/2017

Program Evropa za državljane za obdobje 2014–2020

Nepovratna sredstva za poslovanje – Strukturna podpora možganskim trustom in organizacijam civilne družbe na evropski ravni

(2017/C 282/05)

OPOZORILO:

Upoštevajte, da so standardni sporazumi/sklepi o dodelitvi nepovratnih sredstev agencije trenutno v postopku revizije, ker bodo 1. januarja 2018 začeli veljati nova finančna uredba in njena pravila uporabe. Zato je osnutek sporazumov/sklepov o dodelitvi nepovratnih sredstev v zvezi s tem razpisom poslan le kot primer, agencija pa si glede na sprejetje končnega besedila finančne uredbe in pravil uporabe pridržuje pravico do sprememb ali uvedbe dodatnih podrobnosti. V tem primeru bo agencija spremembe objavila čim prej, najpozneje pa pred podpisom sporazumov ali sklepov o dodelitvi nepovratnih sredstev.

1. Uvod

Evropska unija je skupnost državljanov, ustvarjena za državljane. Spodbujanje in omogočanje njihove vključenosti in dejavnega sodelovanja pri oblikovanju močnejše Unije ter omogočanje razumevanja njene zgodovine in vrednot, na katerih je zgrajena, so zelo pomembni. Evropsko državljanstvo je bistveni del procesa krepitve in varovanja evropskega povezovanja.

V tem okviru je program Evropa za državljane (1), sprejet za obdobje 2014–2020, ključni instrument. Njegov namen je prispevati k temu, da bodo državljani razumeli Unijo, njeno zgodovino in raznolikost, spodbujati evropsko državljanstvo ter izboljšati pogoje za uživanje pravic in privilegijev evropskega državljanstva.

Namen tega razpisa za zbiranje predlogov je izbrati organizacije evropskega obsega, ki s svojimi stalnimi, običajnimi in rednimi dejavnostmi vidno prispevajo k ciljem programa „Evropa za državljane“.

Izbrane organizacije bodo prejele strukturno pomoč, imenovano nepovratna sredstva za poslovanje. Namenjena bodo sofinanciranju operativnih stroškov, ki organu omogočajo neodvisen obstoj in izvajanje številnih dejavnosti, načrtovanih v ciljih programa. Organizacije, ki bodo prejele nepovratna sredstva za poslovanje, bi morale s predvidenimi dejavnostmi in načrtom razširjanja zagotoviti čim večjo prepoznavnost za čim širšo javnost. Zlasti se spodbuja približevanje regionalni in lokalni ravni ter mladim.

Podpora na podlagi tega razpisa za zbiranje predlogov se organizacijam dodeli v obliki triletnih okvirnih partnerstev (2018–2020). Okvirna partnerstva so mehanizmi sodelovanja, ki se vzpostavijo med posamezno organizacijo in Izvajalsko agencijo za izobraževanje, avdiovizualno področje in kulturo (EACEA). V okviru teh okvirnih partnerstev se bodo vsako leto dodelila letna nepovratna sredstva za poslovanje na podlagi letnih programov, ki jih mora predložiti organizacija.

2. Cilji in prednostne naloge

Posebni cilji programa so:

— povečati ozaveščenost o zgodovinskem spominu, skupni zgodovini in vrednotah ter namenu Unije, ki je spodbujati mir, njene vrednote in blaginjo njenega ljudstva s spodbujanjem razprave, razmisleka in razvoja mrež (sklop 1),

— spodbujati demokratično in državljansko udeležbo državljanov na ravni Unije z razvojem njihovega razumevanja procesa oblikovanja politik Unije ter spodbujanjem priložnosti za družbeno in medkulturno udejstvovanje in prostovoljstvo na ravni Unije (sklop 2).

Tematske prednostne naloge v okviru zgoraj navedenih ciljev so:

Posebne prednostne naloge za evropski zgodovinski spomin (sklop 1)

1. Počastitve spomina na pomembne zgodovinske prelomnice v novejši evropski zgodovini Leto prijave Upravičene spominske slovesnosti leto 2018 1918– konec 1. svetovne vojne – vzpon nacionalnih držav ter spodleteli poskusi evropskega sodelovanja in mirnega soobstoja 1938/1939– začetek 2. svetovne vojne 1948– začetek hladne vojne 1948– Haaški kongres in združevanje Evrope 1968– protestna gibanja in gibanja za državljanske pravice, vdor na Češkoslovaško, študentski protesti in antisemitska kampanja na Poljskem leto 2019 1979– volitve v Evropski parlament – tudi 40 let od prvega neposredno izvoljenega Evropskega parlamenta leta 1979 1989– demokratične revolucije v Srednji in Vzhodni Evropi ter padec berlinskega zidu 2004– 15. obletnica širitve EU v Srednjo in Vzhodno Evropo leto 2020 1950– Deklaracija Roberta Schumana 1990– ponovna združitev Nemčije 2000– razglasitev Listine EU o temeljnih pravicah

2. Civilna družba in državljanska udeležba v totalitarnih režimih

3. Antisemitizem, rasno sovraštvo do Romov, ksenofobija, homofobija in druge oblike nestrpnosti: nauk za sedanjost

4. Demokratičen prehod in pristop k Evropski uniji

Posebne prednostne naloge za „demokratično delovanje in državljansko udeležbo“ (sklop 2)

1. Razpravljanje o prihodnosti Evrope in spopadanje z evroskepticizmom

2. Spodbujanje solidarnosti med krizo

3. Spodbujanje medkulturnega dialoga in medsebojnega razumevanja ter boj proti stigmatizaciji migrantov in manjšin

3. Merila za upravičenost

3.1 Upravičenci

3.1.1 Kategorije organizacij

Do okvirnega partnerstva so upravičene organizacije, ki spadajo v eno od naslednjih kategorij:

A. Organizacije civilne družbe za evropski zgodovinski spomin (sklop 1) Organizacije, ki izvajajo dejavnosti, namenjene razmisleku o vzrokih totalitarnih režimov v sodobni zgodovini Evrope ter obeležitvi spomina na žrtve njihovih zločinov; organizacije, ki izvajajo dejavnosti v zvezi z drugimi odločilnimi trenutki in referenčnimi točkami v novejši evropski zgodovini; organizacije, ki se osredotočajo na skupne vrednote EU: povečanje ozaveščenosti državljanov o pomenu ohranjanja in spodbujanja demokratičnih vrednot v Evropi, in sicer s spominom na evropske osebnosti, kot so ustanovitelji evropskega projekta ali drugi posamezniki, ki so znatno prispevali k poznejšim fazam evropskega združevanja.

B. Organizacije civilne družbe, ki delujejo na evropski ravni (sklop 2): Krovne organizacije, mreže in druge organizacije civilne družbe, katerih cilj je spodbujanje demokratične in državljanske udeležbe državljanov na ravni Unije z razvojem njihovega razumevanja postopka oblikovanja politik Unije in spodbujanjem priložnosti za državljansko udeležbo na ravni Unije.

C. Evropski možganski trusti (sklopa 1 in 2): Te organizacije zagotavljajo povezavo med raziskavami in oblikovanjem politike na evropski ravni. Pomagajo iskati rešitve za težave ter lajšajo sodelovanje med znanstveniki, intelektualci in nosilci odločanja. Ta razpis je namenjen možganskim trustom, ki se osredotočajo zlasti na cilje in prednostne naloge programa Evropa za državljane, pri čemer izvajajo dejavnosti, ki niso zgolj raziskave ter niso namenjene izključno skupinam strokovnjakov. Možganski trusti bi morali imeti jasno nadnacionalno dejavnost, ki doseže tudi lokalno in regionalno javnost. Zlasti bi bilo treba spodbujati odprto in svobodno razpravo ter dostop do objektivnih informacij.

D. Platforme vseevropskih organizacij (sklop 2): Platforme so organizacije, katerih člani sami so krovne organizacije na evropski ravni. Te vseevropske platforme zastopajo zelo veliko evropskih državljanov in zajemajo širok spekter področij politike.

Namen dejavnosti izbranih organizacij mora biti prispevati k boljši skupni prihodnosti državljanske udeležbe ob opozarjanju na pomen temeljnih vrednot v samem bistvu evropskega projekta.

Organizacije bi morale imeti jasno nadnacionalno dejavnost, ki doseže tudi lokalno in regionalno javnost.

Skupna pravila za upravičence iz zgoraj navedenih točk od A do D

Na ta razpis se lahko prijavijo organizacije, ki:

(a) so neprofitne organizacije;

(b) imajo dejavno vlogo na področju evropskega državljanstva, kot je opredeljena v statutu organizacije ali izjavi o nameri, ter ustrezati eni od zgoraj navedenih kategorij;

(c) imajo vsaj štiri leta zakonit sedež in status pravne osebe v eni od upravičenih držav (na dan 1. novembra 2017);

(d) zagotavljajo, da je nadnacionalna dejavnost povezana z različnimi državami ter da doseže tudi lokalno in regionalno javnost;

(e) izvajajo svoje dejavnosti v upravičenih državah s pokrivanjem naslednjega geografskega območja: — organizacije civilne družbe za evropski zgodovinski spomin (kategorija A) in organizacije civilne družbe na evropski ravni (kategorija B) morajo imeti člane ali dejavnosti v najmanj 12 upravičenih državah; — platforme vseevropskih organizacij (kategorija D) morajo imeti najmanj 20 krovnih članskih organizacij, ki zagotavljajo prisotnost v vseh državah članicah EU.

Fizične osebe in javni organi se ne morejo prijaviti na ta razpis.

3.1.2 Upravičene države

Na razpisu lahko sodelujejo samo pravne osebe s sedežem v eni od naslednjih upravičenih držav:

(a) države članice EU: Avstrija, Belgija, Bolgarija, Ciper, Češka republika, Danska, Estonija, Finska, Francija, Grčija, Hrvaška, Irska, Italija, Latvija, Litva, Luksemburg, Madžarska, Malta, Nemčija, Nizozemska, Poljska, Portugalska, Romunija, Slovaška, Slovenija, Španija, Švedska, Združeno kraljestvo. Za britanske prijavitelje: upoštevajte, da je treba merila za upravičenost upoštevati skozi celotno obdobje dodelitve nepovratnih sredstev. Če Združeno kraljestvo med tem obdobjem izstopi iz EU, ne da bi sklenilo sporazum z EU, ki bo zlasti zagotavljal, da so prijavitelji iz Združenega kraljestva še naprej upravičeni do sredstev, ne boste več prejemali finančnih sredstev EU (pri čemer se bo štelo, kjer bo mogoče, da sodelujete) ali pa boste morali izstopiti iz projekta na podlagi člena okvirnega sporazuma o partnerstvu ali sklepa o dodelitvi (člen II.16.2.2(a) oziroma člen 16.2.2(a) Splošnih pogojev).

(b) Albanija, Bosna in Hercegovina, Črna gora, nekdanja jugoslovanska republika Makedonija in Srbija (2).

3.2 Upravičene dejavnosti

Dejavnosti prijavitelja morajo vidno prispevati k razvoju in izvajanju splošnih in posebnih ciljev programa.

Prijavitelji morajo predložiti:

— strateški delovni program za triletno obdobje z začetkom v letu 2018 in

— podroben letni delovni program za 12-mesečno obdobje z začetkom v letu 2018.

Strateški delovni program organizacije prijaviteljice mora zajemati njene statutarne dejavnosti, vključno s konferencami, seminarji, okroglimi mizami, predstavitvenimi dejavnostmi, dejavnostmi za obveščanje in vrednotenje, približevanjem mladim ter drugimi ponavljajočimi se evropskimi dejavnostmi, povezanimi z dejavnostmi programa Evropa za državljane.

Upravičene so tudi dejavnosti, povezane z evropsko solidarnostno enoto.

Obdobje upravičenosti

Okvirno partnerstvo traja tri leta in se začne najpozneje 1. januarja 2018. Za njegova posebna letna nepovratna sredstva mora obdobje upravičenosti ustrezati proračunskemu letu prijavitelja, razvidnemu iz potrjenih računovodskih izkazov organizacije.

Pri prijaviteljih, pri katerih se proračunsko leto ne ujema s koledarskim letom, se obdobje upravičenosti začne z datumom začetka njihovega proračunskega leta v letu 2018.

4. Merila za dodelitev

Vloge, ki izpolnjujejo pogoje za upravičenost, bodo ocenjene na podlagi naslednjih meril.

— Skladnost s cilji programa in programskega sklopa: 30 % — Ustreznost predlaganega delovnega programa glede na cilje programa Evropa za državljane; delovni program organizacije bi moral prikazati vplive svoje dejavnosti na uresničevanje ciljev programa Evropa za državljane. — Poslanstvo organizacije mora biti v skladu s cilji programa Evropa za državljane.

— Kakovost načrta dejavnosti/delovnega programa: 30 % — Predlagani delovni program mora biti ustrezen za uresničevanje ciljev organizacije. — Skladnost: ujemanje različnih ciljev predlaganih dejavnosti ter prilagoditev predlaganih prispevkov in virov ciljem. — Učinkovitost: rezultate je treba doseči z razumnimi stroški. — Delovni program mora vsebovati jasno razdelano evropsko razsežnost. — Prednost se daje organizacijam, ki uporabljajo nove delovne metode ali predlagajo inovativne dejavnosti.

— Razširjanje: 20 % — Organizacije, ki prejmejo nepovratna sredstva za poslovanje, morajo narediti vse potrebno za uporabo in razširjanje svojih rezultatov. To po potrebi vključuje tudi prevajanje ustreznih rezultatov. — Predlagani delovni program mora imeti multiplikacijski učinek med širšo javnostjo, ne zgolj med neposredno sodelujočimi v dejavnostih, zlasti na lokalni in regionalni ravni. — Obstajati mora realističen in praktičen načrt razširjanja, ki bo omogočil učinkovit prenos in izmenjavo rezultatov, predvidenih v delovnem programu.

— Učinek in vključenost državljanov: 20 % — Število vključenih organizacij, sodelujočih, prispevkov k politiki in vključenih držav mora biti dovolj veliko, da zagotavlja resnično evropsko razsežnost predlaganega delovnega programa. — Učinek: delovni program mora biti usmerjen v doseganje svojih ciljev, zlasti kar zadeva konkretne prispevke k oblikovanju politik. Podpirati mora odprto javno razpravo in dostop do objektivnih informacij. — Prijavitelj mora dokazati, da bi nepovratna sredstva za poslovanje prispevala k dodani vrednosti dejavnosti organizacije, in ponazoriti, kako bi se lahko te dejavnosti ohranile tudi po izteku sporazuma o dodelitvi nepovratnih sredstev. — Trajnost: cilj predlaganega delovnega programa mora biti doseganje dolgoročnih učinkov. — Predlagani delovni program mora sodelujočim omogočiti, da se dejavno vključijo v dejavnosti in posvetijo obravnavanim vprašanjem. — Treba je najti ravnotežje med državljani, ki so že dejavni v organizacijah/ustanovah, ter državljani, ki še niso. — Organizacije vključujejo udeležence v evropski solidarnostni enoti. — Organizacije vključujejo državljane iz premalo zastopanih skupin ali državljane z manj priložnostmi.

5. Proračun

Skupni proračun, namenjen sofinanciranju posebnih letnih nepovratnih sredstev za poslovanje za leto 2018 je ocenjen na 6,8 milijona EUR. Ocenjuje se, da bo 1,2 milijona EUR namenjenih sklopu 1, 5,6 milijona EUR pa sklopu 2.

Znesek je odvisen od razpoložljivosti proračunskih sredstev, dodeljenih v osnutku proračuna za leto 2018, ko bo proračunski organ sprejel proračun za leto 2018, ali zagotovljenih v začasnih dvanajstinah.

Določen je najvišji znesek nepovratnih sredstev za leto 2018, ki se lahko dodeli v posamezni kategoriji:

Vrsta Najvišji znesek na leto Najvišja stopnja sofinanciranja A. Organizacije civilne družbe za evropski zgodovinski spomin (sklop 1) 200 000 EUR 70 % B. Organizacije civilne družbe, ki delujejo na evropski ravni (sklop 2) 200 000 EUR 70 % C. Evropski možganski trusti (sklopa 1 in 2) 350 000 EUR 70 % D. Platforme vseevropskih organizacij (sklop 2) 600 000 EUR 90 %

6. Rok za oddajo prijav

Prijave je treba poslati do srede, 18. oktobra 2017, najpozneje do 12. ure po srednjeevropskem času (opoldne po bruseljskem času).

Prijavni obrazec in vse priloge je treba predložiti prek spleta na ustreznem elektronskem obrazcu, ki ga je treba pravilno izpolniti in vanj vključiti vse veljavne priloge.

Elektronski obrazec je na voljo na naslovu: http://ec.europa.eu/education/participants/portal/desktop/en/home.html.

7. Dodatne informacije

Podrobni pogoji za prijavo so na voljo v posebnih smernicah, objavljenih na spletišču Izvajalske agencije za izobraževanje, avdiovizualno področje in kulturo na naslovu: http://eacea.ec.europa.eu/europe-for-citizens/funding_en.

V primeru vprašanj se obrnite na e-naslov: EACEA-C1-OPERATINGGRANTS@ec.europa.eu.

(1) Program je pravna podlaga tega razpisa za zbiranje predlogov v skladu s členom 4 Uredbe Sveta (EU) št. 390/2014 z dne 14. aprila 2014 (UL L 115, 17.4.2014, str. 3). Pri tem razpisu so upoštevane določbe izvedbenega sklepa Komisije C(2017) 5385 o sprejetju delovnega programa in financiranja za izvajanje programa Evropa za državljane za leto 2018.

(2) O prijavah, ki so jih predložile organizacije s sedežem v teh državah, bo opravljeno posvetovanje z delegacijami EU.